

**คำสั่งกองทุนหลักประกันสุขภาพ อบต.ทอนหงส์**

**ที่ 1 / 2558**

**เรื่อง แต่งตั้งคณะอนุกรรมการและคณะทำงาน เพื่อช่วยเหลือการดำเนินงานกองทุนหลักประกันสุขภาพองค์การบริหารส่วนตำบลทอนหงส์**

ตามที่คณะกรรมการกองทุนหลักประกันสุขภาพองค์การบริหารส่วนตำบลทอนหงส์ ได้แต่งตั้งคณะทำงานเพื่อช่วยเหลือการดำเนินงานของกองทุนตามคำสั่งกองทุนหลักประกันสุขภาพองค์การบริหารส่วนตำบลทอนหงส์ที่ 1 /2557 ลงวันที่ 17 มกราคม 2557 นั้น

เพื่อให้การบริหารงานของกองทุนหลักประกันสุขภาพองค์การบริหารส่วนตำบลทอนหงส์ เป็นไปอย่างมีประสิทธิภาพ อาศัยอำนาจตามข้อ 11 (8) แห่งประกาศคณะกรรมการหลักประกันสุขภาพแห่งชาติ เรื่อง การกำหนดหลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการกองทุนหลักประกันสุขภาพในระดับท้องถิ่นหรือพื้นที่ พ.ศ. 2557 ลงวันที่ 19 กุมภาพันธ์ 2557 คณะกรรมการกองทุนหลักประกันสุขภาพองค์การบริหารส่วนตำบลทอนหงส์จึงมีมติในการประชุมครั้งที่ 1/2558 ลงวันที่ 12 พฤศจิกายน 2557 ให้ยกเลิกคำสั่งที่ 1/2557 ลงวันที่ 17 มกราคม 2557

และขอแต่งตั้งคณะอนุกรรมการและคณะทำงานกองทุนหลักประกันสุขภาพองค์การบริหารส่วนตำบลทอนหงส์ชุดใหม่ เพื่อช่วยเหลือการดำเนินงานของกองทุน ดังนี้

**1. คณะอนุกรรมการ ด้านการพิจารณากลั่นกรองโครงการ**

1. นายดุสิต พละศึก รองนายก อบต. ประธานอนุกรรมการ
2. รองปลัดองค์การบริหารส่วนตำบลทอนหงส์ รองประธานอนุกรรมการ
3. หัวหน้าหน่วยบริการปฐมภูมิในเขต อบต. อนุกรรมการ
4. ผู้อำนวยการกองคลัง อบต.ทอนหงส์ อนุกรรมการ
5. นายอดิศร รักขพันธ์ สมาชิก อบต. อนุกรรมการ
6. นายภักดี คุณโลก สมาชิก อบต. อนุกรรมการ
7. นางมยุรี ถาวรมาศ ผู้แทนอาสาสมัครสาธารณสุข อนุกรรมการ
8. นายกำจัด วรรณรัตน์ ผู้แทนชมรมผู้สูงอายุ อบต.ทอนหงส์ อนุกรรมการ
9. เจ้าหน้าที่วิเคราะห์นโยบายและแผน อบต.ทอนหงส์ อนุกรรมการ
10. หัวหน้าสำนักงานปลัด อบต.ทอนหงส์ อนุกรรมการ/เลขานุการ

**มีหน้าที่**

1. จัดทำระเบียบเกี่ยวกับการจัดตั้งหรือการดำเนินงานหรือบริหารจัดการกองทุน เพื่อเป็นเครื่องมือในการดำเนินงาน

2. ตรวจสอบและพิจารณากลั่นกรอง กิจกรรมตามแผนงาน/โครงการที่ขอรับการสนับสนุนจากกองทุนหลักประกันสุขภาพองค์การบริหารส่วนตำบลทอนหงส์ ให้เป็นไปตามหลักเกณฑ์และวัตถุประสงค์ของการจัดตั้งกองทุน และเป็นไปตามประกาศ สปสช. พร้อมทั้งเสนอความคิดเห็นตามแบบ กท.3 เพื่อใช้ประกอบการพิจารณาอนุมัติของคณะกรรมการกองทุน

3. ปฏิบัติหน้าที่อื่นๆตามที่คณะกรรมการบริหารกองทุนหลักประกันสุขภาพองค์การบริหารส่วน

ตำบลทอนหงส์มอบหมาย

**2. คณะทำงาน ด้านการเงินและบัญชี** ประกอบด้วย

1. ผู้อำนวยการกองคลัง ประธานคณะทำงาน

2. นักวิชาการเงินและบัญชี คณะทำงาน

3. ผู้ช่วยเจ้าพนักงานการเงินและบัญชี คณะทำงาน

4. ผู้ช่วยเจ้าหน้าที่พัฒนาชุมชน คณะทำงาน

**มีหน้าที่**

1. รับผิดชอบการรับเงิน-จ่ายเงิน ให้เป็นไปตามประกาศสำนักงานหลักประกันสุขภาพแห่งชาติ และระเบียบกองทุนที่กำหนด โดยตรวจสอบความถูกต้อง ครบถ้วน ของเอกสารก่อนการเบิกจ่ายเงินทุกครั้ง

2. บันทึกบัญชีโดยแยกจากระบบบัญชีปกติขององค์การบริหารส่วนตำบล

3. จัดทำสรุปผลการดำเนินงาน รายงานการรับเงิน - จ่ายเงินและเงินคงเหลือประจำเดือน ประจำ ไตรมาส และประจำปีงบประมาณ ด้วยระบบอิเลคโทรนิคสารสนเทศหรือระบบอื่น และนำเสนอรายงานการเงินให้คณะกรรมการกองทุนทราบ

4. จัดทำเช็คและเบิกจ่ายเช็ค

5. รับผิดชอบจัดเก็บเอกสาร หลักฐานด้านการเงินและการบัญชีของกองทุนไว้เพื่อการตรวจสอบ

6. หน้าที่อื่นๆตามที่คณะกรรมการกองทุนหลักประกันสุขภาพองค์การบริหารส่วนตำบลทอนหงส์มอบหมาย

**3. คณะทำงาน ด้านการติดตามประเมินผล** ประกอบด้วย

1. นายเพชรฎา ปิ่นสุวรรณ ประธานคณะทำงาน

2. นางวันวิสา คชินทร คณะทำงาน

3. นายสมพงษ์ มีบุญ คณะทำงาน

4. นักวิชาการศึกษา คณะทำงาน

5. เจ้าหน้าที่บริหารงานทั่วไป คณะทำงาน

6. นักวิชาการจัดเก็บรายได้ คณะทำงาน

7. ผู้ช่วยนักวิชาการประชาสัมพันธ์ คณะทำงาน

**มีหน้าที่**

1. จัดทำแบบติดตามและดำเนินการติดตามประเมินผลกิจกรรมตามโครงการที่กองทุนให้การสนับสนุน

2. จัดทำรายงานติดตามประเมินผล ปัญหาอุปสรรคและข้อเสนอแนะต่อที่ประชุมคณะกรรมการกองทุนเพื่อดำเนินการแก้ไขต่อไป

3. ประชาสัมพันธ์สร้างความรู้ ความเข้าใจเกี่ยวกับกองทุน / ระเบียบของกองทุน ให้ประชาชนทราบผ่านสื่อสาธารณะรูปแบบต่าง ๆ

4. ปฏิบัติหน้าที่อื่นๆ ตามที่คณะกรรมการกองทุนหลักประกันสุขภาพองค์การบริหารส่วนตำบล ทอนหงส์มอบหมาย

**4. คณะทำงาน ด้านการดำเนินงานกองทุน**  ประกอบด้วย

1. นักพัฒนาชุมชน ประธานคณะทำงาน

2. ผู้ช่วยเจ้าหน้าที่พัฒนาชุมชน คณะทำงาน

3. ผู้ช่วยนักวิชาการประชาสัมพันธ์ คณะทำงาน

4. นายชัยสิทธิ์ สิทธิรักษ์ คณะทำงาน

**มีหน้าที่**

1. ดำเนินการจัดประชุมคณะกรรมการกองทุนและคณะอนุกรรมการให้เป็นไปตามที่ระเบียบกองทุนกำหนด
2. ในการประชุมแต่ละครั้งให้จัดเตรียมเอกสาร สถานที่และอุปกรณ์ต่างๆให้พร้อมและเพียงพอสำหรับการประชุม
3. จัดทำรายงานการประชุมให้แล้วเสร็จภายใน 20 วันทำการ นับแต่วันประชุม
4. จัดทำสรุปแบบ กท.3/1 โครงการที่ได้รับอนุมัติให้เป็นไปตามมติที่ประชุมคณะกรรมการกองทุน เพื่อใช้เป็นหลักฐานประกอบการเบิกจ่ายเงินยืมตามระเบียบ

**ด้านธุรการ**

1. รับ-ส่ง บันทึกข้อมูลและจัดเก็บเอกสารการดำเนินงานของกองทุนให้เป็นระเบียบ
2. จัดซื้อ-จัดจ้างพัสดุที่จำเป็นในการบริหารหรือพัฒนากองทุนตามระเบียบข้อ 10(4) ประกอบข้อ 36 (1)
3. จัดทำเอกสารประกอบการเบิกจ่ายเงินตามโครงการที่ได้รับอนุมัติจากคณะกรรมการกองทุนตามระเบียบข้อ 32
4. จัดทำสรุปผลการดำเนินงาน รายงานการรับจ่ายและเงินคงเหลือของกองทุนเมื่อสิ้นปีงบประมาณโดยจัดทำสรุปเป็นรูปเล่มให้แล้วเสร็จภายในเดือนธันวาคมของทุกปี นำเข้าที่ประชุมคณะกรรมการกองทุนเพื่อขอความเห็นชอบก่อนรายงานให้สำนักงานสาขาจังหวัด สำนักงานเขต สำนักงานหลักประกันสุขภาพแห่งชาติ และสำนักงานตรวจเงินแผ่นดินตามระเบียบข้อ 16(7)


**ด้านทรัพย์สินของกองทุน**

1. จัดการเกี่ยวกับการควบคุม การยืม การบำรุงรักษา การซ่อมแซม การจำหน่ายหรือการดำเนินการใดๆที่เกี่ยวกับทรัพย์สินของกองทุน รับผิดชอบในการจัดการระเบียบกองทุนข้อ 47
2. ปฏิบัติหน้าที่อื่นๆ ตามที่คณะกรรมการกองทุนหลักประกันสุขภาพองค์การบริหารส่วนตำบล ทอนหงส์มอบหมาย

โดยให้ผู้ได้รับการแต่งตั้งปฏิบัติหน้าที่ให้เป็นไปด้วยความเรียบร้อยและมีประสิทธิภาพและให้มีสิทธิรับค่าตอบแทนการประชุมตามระเบียบของกองทุน

ทั้งนี้ตั้งแต่บัดนี้เป็นต้นไป

สั่ง ณ วันที่ 12 เดือน พฤศจิกายน พ.ศ. 2557



(นายสันติ ศรีเมือง)

ประธานคณะกรรมการบริหาร

กองทุนหลักประกันสุขภาพองค์การบริหารส่วนตำบลทอนหงส์